Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 618/13/2202	Galanta, 16.12.2013
EEČ : 2-17-405-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka detí M. T., narodeného XXXXX a L. T., narodenej XXXXX ktorí boli zverení do osobnej starostlivosti otca XXXXX, narodeného XXXXX trvale bytom XXXXX, zanedbala svoju zákonnú povinnosť prispievať na výživu svojich detí napriek tomu, že táto jej vyplýva zo zákona o rodine, ako aj z rozsudku Okresného súdu Galanta sp. zn. XXXXX zo dňa 20.05.2008, právoplatný dňom 26.06.2008, podľa ktorého bola zaviazaná prispievať na výživu detí mesačne sumou 99,58 Eur vždy do 15-teho dňa toho ktorého mesiaca vopred k rukám otca, si túto svoju povinnosť všade tam kde sa zdržiavala riadne neplnila a takto jej od mesiaca jún 2013 do dnešného dňa vrátane mesiaca november 2013 vznikol dlh na výživnom spolu vo výške 597,48 Eur, pričom už bola rozsudkom Okresného súdu Galanta sp. zn. XXXXX zo dňa 14.06.2013, ktorý nadobudol právoplatnosť dňom 14.06.2013 odsúdená za prečin zanedbanie povinnej výživy podľa § 207 odsek 1, odsek 3 písmeno c) Trestného zákona, 

lebo zanikla trestnosť činu

Odôvodnenie:
Vyšetrovateľka Okresného riaditeľstva Policajného zboru v Galante sp. zn. ORP-XXXXX zo dňa 26.08.2013 začala podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesla obvinenie XXXXX za prečin zanedbania povinnej výživy podľa § 207 ods. 1, ods. 3 písm. c) Trestného zákona, ktorého sa mala obvinená dopustiť na tom skutkovom základe, ako je uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotnej obvinenej, výpoveďou otca maloletých detí  XXXXX, ako aj listinnými dôkazmi.  

 	Z podaného trestného oznámenia zo dňa 21.07.2013, ako aj z výsluchu oznamovateľa XXXXX v procesnom postavení svedka – poškodeného vyplýva, že obvinená si neplnila svoju vyživovaciu povinnosť na svoje maloleté deti L.T. a M. T. od júna 2013 až doposiaľ, hoci bola k plneniu svojej vyživovacej povinnosti zaviazaná rozsudkom Okresného súdu Galanta sp. zn. XXXXX zo dňa 20.05.2008 s právoplatnosťou zo dňa 26.06.2008 a to mesačne sumou 49,79 - Eur na každé dieťa vždy do 15. dňa toho ktorého mesiaca vopred k rukám otca. Celková suma zaostalého výživného za uvedené obdobie je teda 597,48,- Eur vrátane mesiaca november 2013. Poškodený zároveň uviedol, že obvinená bola dňa 14.06.2013 právoplatne odsúdená rozsudkom Okresného súdu Galanta sp. zn. XXXXX odsúdená za prečin zanedbania povinnej výživy podľa § 207 ods. 1, ods. 3 písmeno c) Tr. zák. na trest povinnej práce vo výmere 150 hodín, pričom potvrdil aj skutočnosť, že deti núdzou netrpia.
 
Obvinená XXXXX vo svojej výpovedi uviedla, že si je vedomá svojej vyživovacej povinnosti a vie, že má zaostalosť na výživnom voči svojim deťom. Ako dôvod neplnenia vyživovacej povinnosti uviedla, že je XXXXX a nevie si nájsť robotu. 

Dňa 06. decembra 2013 ako aj dňa 13. decembra 2013 sa na tunajšiu prokuratúru dostavila obv. XXXXX a predložila poštový poukaz vystavený na adresu poškodeného a potvrdzujúci, že obvinená svoj dlh na výživnom vo výške 597,48,- Eur vrátane mesiaca november 2013 zaplatila dňa 11.12.2013.  Následne bol zo služobného mobilu tunajšej prokuratúry telefonicky kontaktovaný poškodený XXXXX za účelom zistenia, či predmetnú sumu dostal, ktorý uviedol, že dlh na výživnom vo výške 597,48- Eur bol zo strany obvinenej uhradený.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 odsek 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinená svojím konaním splnila podmienky  uvedené v ustanovení § 86 odsek 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka